Uitspraak in lastereis voorbehou | Netwerk24
Deur Mike van Rooyen 14 Augustus 2019 18:55
Al vang die hoogste bome die meeste wind, is dit nie ’n verskoning om mense in hoë posisies te belaster nie, het adv. Kristle Peterson in die Vrystaatse hooggeregshof betoog.
Dr. Roy Jankielsohn (links), leier van die DA in die Vrystaatse wetgewer, saam met sy regspan, Marius van Rensburg van Horn en Van Rensburg-prokureurs en adv. Kristle Peterson, Woensdag in die Vrystaatse hooggeregshof. Foto: Alzane Narrain
Politici kan nie toegelaat word om ander te belaster en dan ingevolge die Wet op Vryheid van Spraak op beskerming staatmaak nie.
Dit sal alles waarvoor die land die afgelope 25 jaar van demokrasie geveg het, tot niet maak.
Sy het voor regter Johann Daffue in ’n lastereis van R1 miljoen deur dr. Roy Jankielsohn, DA-leier in die Vrystaatse wetgewer, teen drie senior ANC-lede en die ANC-jeugliga betoog.
Daffue het uitspraak in die eis teen Thabo Meeko, ’n lid van die wetgewer en provinsiale woordvoerder van die party, Reagan Booysen, Vrystaatse sekretaris van die jeugliga, en Sello Pietersen, provinsiale woordvoerder van die liga, en die liga voorbehou.
Die eis spruit uit ’n verklaring van die jeugliga op 5 Oktober 2017 waarin na Jankielsohn as ’n rassis, ’n nar, ’n politieke “rooinek” en ’n “DA-chihuahua” verwys word. Meeko het dit op Facebook gedeel.
Adv. Ismael Semenya, SC, het namens die verweerders betoog daar moet gekyk word na die agtergrond waarteen die verklaring uitgereik is.
Die vorige dag het Jankielsohn ’n verklaring uitgereik wat daarop neerkom dat Ace Magashule, destydse Vrystaatse premier, belastingbetalersgeld gebruik het om ’n ere-doktorsgraad in Turkye te bekom.
Die opstellers van die jeugliga-verklaring wou dit regstel. Hulle sê dit lyk na ’n rassis wat terughunker na die apartheidsverlede.
“Ons gaan uit na die publiek en sê dit is ’n chihuahua wat dit gesê het,” het hy betoog.
Hy het betoog dit is “robuuste” politieke debat. Baie politici is al rassiste genoem sonder dat hulle hulle tot die howe gewend het.
“Helen Zille is in hoeveel twiets as ’n rassis uitgemaak.”
Ons is nog nie soos in Zimbabwe nie. Ek is seker dat jou keel afgesny sal word as jy daar sê Robert Mugabe is ’n nar.
Peterson het betoog: “Ons het hier met lede van ’n heersende politieke party te doen wat ’n voorbeeld oor aanvaarbare politieke debat in ons demokrasie moet stel.”
Die bewerings was ’n persoonlike aanval op Jankielsohn se eer en waardigheid.
Sy reputasie en karakter as ’n leier van ’n politieke party is geskend.
Semenya het betoog robuuste politieke debat in die land moenie gedemp word nie die vrees dat dit in lastereise kan eindig word nie.
“Ons is nog nie soos in Zimbabwe nie. Ek is seker dat jou keel afgesny sal word as jy daar sê Robert Mugabe is ’n nar.
“Hier kan ons nog die president se geslagsdele as kuns uitbeeld,” het hy betoog.
Semenya en adv. Motebang Ramaili tree in opdrag van L. Tlelai van Moroka-prokureurs vir die verweerders op.